Nog een vas ná moord op Limpopo-plaasNikolaas Johannes Steenekamp en sy vrou, Irene Geldenhuys. (Foto: Facebook) Vier mans en ’n vrou is reeds aangekeer in verband met die onlangse moord op Nikolaas Johannes Steenekamp (59), wie se liggaam Dinsdag op sy plaas in die omgewing van Maroelasfontein naby Thabazimbi gevind is. Vier van Steenekamp se werkers is Woensdag in besit van gesteelde besittings, waaronder ’n skootrekenaar en selfoon, gevind en in hegtenis geneem in verband met die moord. Die vyfde, ’n buitelander, is gisteraand in Noordwes aangekeer. Lt.kol. Malesela Ledwaba, polisiewoordvoerder, sê speurders van die polisiestasies in Northam en Mogwase het die verdagte in ’n gehuurde kamer in Holfontein aangekeer nadat hulle inligting ontvang het oor waar die verdagte hom dalk bevind. Die speurders het ook op gesteelde juwele afgekom, sowel as die kluis wat uit Steenekamp se plaashuis gesteel is. Polisie sê oor moord Thaba Fire and Rescue se voertuig Dinsdag op die toneel in Maroelasfontein waar Nikolaas Johannes Steenekamp se liggaam op sy plaas gevind is. (Foto: Verskaf) Volgens Ledwaba het Steenekamp en ’n werker Maandagoggend nog aan ’n pomp gewerk. Steenkamp is egter omstreeks 10:00 daar weg en die werker het hom nie weer gesien nie. Ander werkers het egter die volgende dag omstreeks 14:30 op sy liggaam op die plaas afgekom. Steenekamp se liggaam was glo onder takke versteek en sy hande en voete met kabelbinders vasgebind. Maroela Media het vroeër berig reaksiespanne het gedurende hul soektog na Steenkamp vasgestel dat verskeie besittings uit die vermiste Steenkamp se huis op die plaas gesteel is, waaronder die kluis en juwele. Die vyf verdagtes sal na verwagting binnekort almal saam in die landdroshof in Northam verskyn op aanklagte van moord en huisroof.